Emilie «Voe» Nereng: – Skummelt at det skal være så enkelt å fikse på eget utseende
Da hun var 13 år ble Emilie Nereng Norges mest leste blogger under navnet Voe. Den opprinnelige bloggen valgte hun å legge ned, men kort tid etter startet hun å blogge fra en ny plattform. På den nye bloggen har hun færre lesere, men hun føler at hun beholdt de leserne som var genuint interessert i hennes hverdag og meninger. På den gamle bloggen forteller Nereng at utseendet hennes ble mye kommentert. – Det er rart hvordan du blir hetset uansett hva du gjør. Noen mente alltid at puppene mine var for små, men om jeg hadde tatt silikon hadde sikkert det blitt kommentert også, sier hun. Fikk du med deg? Emilie «Voe» Nereng har ny kjæreste Den siste uken har debatten rundt plastiske operasjoner og injeksjoner gått i sosiale medier. Søndag skrev VG om at åtte av de ti mest leste bloggene på Norges største bloggplattformer har fikset på utseendet. Kristin Gjelsvik og Jenny Skavlan er blant dem som har gått ut mot at fiksingen på eget utseende har gått litt langt den siste uken. Nereng syns det er skremmende at det virker så vanlig å fikse på eget utseende. – Jeg syns det er skummelt at det skal være så enkelt å fikse på eget utseende. Før var det forbeholdt Hollywood-kjendiser, sier hun.For 20-åringen er det viktig å fremme en naturlig kropp. Likevel synes hun det er bra at de som velger å fikse på eget utseende forteller hva de har endret på. – Alle må gjøre det de ønsker med sin egen kropp. Jeg syns det er bra at de som fikser på utseendet er åpne om det. Hadde de presentert sin opererte kropp som naturlig ville det skapt et falskt bilde av virkeligheten, sier hun. Nereng husker en photoshoot hun var på da hun var 14 år. – Klærne passet ikke meg fordi jeg hadde små pupper. Jeg husker at jeg ikke følte meg god nok for klærne, sier hun.Samtidig tror 20-åringen at det er sånn at du alltid ønsker deg noe du ikke har. – Har man slett hår vil man ha krøller, er det ikke sånn det er? Du kan bare tegne den perfekte kroppen, sier hun. Les også: Legger seg flat etter botoxrefs Nereng er sikker på at synet på kropp er forskjellig fra person til person, og sier at hun selv har holdningene sine fra foreldrene. Hun tror de så kroppspresset komme siden hun var så ung da hun ble kjent. – De har vært flinke til å gi meg gode holdninger til hva en kropp er. For meg har det naturlige vært riktig.
Emilie Nereng (20) var den første store bloggeren i Norge. Nå slår hun et slag for den naturlige kroppen.